tartuNLP/wikipedia-smugri-20251201 huggingface dataset:
Elitismi

Elitismi tarkoittaa eliitin sosiaalista tai poliittista valta-asemaa, tai sitä kannattavaa näkemystä.
Elitismin mukaan eliittien muodostuminen on toivottavaa ja nykyisten eliittien asemaa sekä erioikeuksia on järkevää suojella. Esimerkiksi Platon oli sitä mieltä, että hallitseminen on niiden työtä, jotka ovat kaikkein viisaimpia, mutta koska ihmiset harvoin tunnistavat ne, jotka ovat heitä itseään viisaampia, demokratia ei yleensä johda viisaimpien valtaan.
Milan Kunderan mukaan "elitismi" tuli julkiseen keskusteluun 1960-luvulla ja siitä syytettiin kirjailijoita, professoreja ja filosofeja, ei yritysjohtajia tai poliitikkoja.
Toimittaja Tommi Melenderin mukaan nykyään mitä tahansa voidaan syyttää elitismistä: woke-eliitti kontrolloi ajatuksiamme ja puheitamme, ilmastoeliitti elintapojamme. CIA:n media-analyytikko Martin Gurrin mukaan taustalla on se, miten 2010-luvun alussa netti syrjäytti vallasta tiedolliset auktoriteetit, kuten yliopistot ja tiedotusvälineet. Jo vuoden 2008 finanssikriisin myötä kansa kyllästyi asiantuntijoihin.
Moraalinen elitismi.
Moraalinen elitismi voi olla keino kontrolloida muita syyttämällä heitä itsekkäiksi tai moraalittomiksi. Se voi olla myös keino säilyttää positiivinen itsekuva, mutta se helposti saa ihmisen kieltämään oman aggressiivisuutensa ja tuhoavuutensa ja projisoimaan sen muihin. Maailman kahtiajako hyviin ja pahoihin estää kehityksen ja kyvyn nähdä maailman monimutkaisuus.
Kozhikode

Kozhikode eli Kalikut () on Intian Keralan osavaltion kolmanneksi suurin kaupunki. Se sijaitsee Intian lounaisosassa Intian valtameren rannalla. Vuoden 2011 väestönlaskennan mukaan kaupungissa asui 432 097 asukasta ja sen metropolialueella 2 030 519 asukasta. Kozhikode tunnetaan paikkana, jossa Vasco da Gama nousi maihin vuonna 1498 ensimmäisenä eurooppalaisena.
Kozhikode on kahden tuhannen vuoden ajan ollut tärkeä kauppasatama. Siellä kävivät aikoinaan Punaiseltamereltä ja Persianlahdelta kauppiaat, jotka hakivat riisiä, kookospähkinöitä, mausteita, santelipuuta ja tiikkiä. Alueella oli aikoinaan puuvillateollisuutta, mutta se on nyttemmin hiipunut.
Vuokko Rehn

Vuokko Kaarin Päivikki Rehn (o.s. Valjakka) (24. toukokuuta 1938 Mikkelin maalaiskunta – 13. syyskuuta 2011 Mikkeli) oli suomalainen kansanedustaja. Hän edusti Suomen Keskustaa eduskunnassa 1995–1999. Mikkelin kaupunginvaltuustossa hän toimi vuosina 1993–2010 ja kaupunginhallituksessa vuosina 1993–1997. 
Rehn suoritti humanististen tieteiden kandidaatin tutkinnon ja lisäksi tutkintoja Markkinointi-instituutissa. Hän toimi aiemmin englannin ja ruotsin kielten opettajana ja vuodesta 1976 autotarvikealan yrittäjänä perheen yrityksessä Mikkelin Autotarvikkeessa. 
Ainoana Suomen Keskustan kansanedustajista hän ei äänestänyt rahaliittoa vastaan vaan tyhjää, ja on arvioitu että siksi hän ei seuraavissa vaaleissa päässyt eduskuntaan. Hän jatkoi kuitenkin paikallispolitiikassa. 
Rehnillä oli miehensä Tauno Rehnin kanssa kaksi lasta, joista vanhempi on poliitikko, Suomen Pankin pääjohtaja Olli Rehn (s. 1962). Vuonna 1965 syntynyt tytär kuoli auto-onnettomuudessa saamiinsa vammoihin tammikuussa 1987.
Vols

Volsin kylä sijaitsee noin kuusi kilometriä Kirkkonummen keskustasta pohjoisluoteeseen. Vuonna 2011 kylässä oli 374 asukasta.
Volsissa sijaitsee Volskoti, Kirkkonummen vanhainkoti. Volsin entinen koulu toimii kunnan varakouluna koulujen korjausten aikana. Volsissa sijaitsee myös Kirkkonummen Komeetan Komakallion tähtitorni. 
Kirkkonummen kunta osti Volsin kartanon vanhainkodiksi 1800-luvun lopulla. Vanhainkoti on edelleen sen lähellä. Kartano oli vuosia tyhjillään, kunnes Kirkkonummen Säästöpankkisäätiö vuokrasi ja kunnosti rakennuksen ja perusti sinne tilausravintolan vuonna 2013.
Volsin entisellä koululla on kansalaisopiston ja yhdistysten toimintaa, kuten Kirkkonummen Komeetan kerhohuone, jossa on myös Komeetan kirjasto. Siellä on ollut myös huonekaluja entisöiviä yrityksiä. Kirkkonummen Kansalaisopisto on pitänyt siellä runsaasti taito- ja taideaineiden kursseja. Kunnassa on esitetty mielipiteitä, että koulu pitäisi myydä (sivistyslautakunnan päätös 12.8.2009).
Volsiin on rakennettu 16-väyläinen frisbeegolfrata sekä perustettu frisbeegolfseura Kirkkonummi Disc Golf Club (KDGC).
Tommy Tuomikoski

Wilfred H. ”Tommy” Tuomikoski (27. huhtikuuta 1907 Quincy, Massachusetts, Yhdysvallat – 29. marraskuuta 1937 Yhdysvallat) oli amerikansuomalainen muusikko.
Ura.
Suomalaisen jazzin alkulaukaukseksi moni on sanonut vuotta 1926, jolloin Helsinkiin saapui amerikanlaiva s/s Andania, jonka laivaorkesteri The Andania Yankees rantautui tilausravintola Royaliin, Oopperakellariin yläkertaan muutaman viikon keikalle. Orkesterin soundi oli jotakin aivan uutta -2-4 -tahteineen ja improvisoituine sooloineen, joita etenkin saksofonisti-klarinetisti Tommy Tuomikoski esitti. Bändiä kävivät ahkerasti kuuntelemassa pääkaupunkiseudun muusikot, mm. Malmsténit, imien ahnaasti vaikutteita amerikansoitosta.
Laivan lähdettyä takaisin länteen, jäi Tuomikoski Suomeen ja liittyi pian uuteen Zamba-orkesteriin, joka aloitti Kaivohuoneella. Tuomikoski oli soitannallisten taitojensa lisäksi myös melkoinen showmies, järjestäen yleisölle myös silmänruokaa omilla tempuillaan mm. kiemurrellen soittonsa tahdissa kuin käärme. Nuoret muusikot jäljittelivät Tuomikosken pukeutumista ja kampausta, jopa matkivat hänen kävelytyyliään. Zambasta Tuomikoski siirtyi saksalaisen jazzviulisti Egula Saritsin johtamaan Embassy Bandiin, jonka vakiosoittopaikkoja olivat Fennia ja Grand.
1930 vuorossa oli siirtyminen Klaus Salmen Ramblersiin, jossa hänen lisäkseen soitti kaksi muuta amerikkalaista, Leo Adamson ja Merle Wilkin.
Keväällä 1932 Ramblers levytti monen mielestä ensimmäisen suomalaisen jazzlevyn "Muistan sua, Elaine", jossa kuullaan Tuomikosken lyhyt improvisoitu klarinettisoolo, Adamsonin hoitaessa lauluosuuden. Pääasiassa Ramblers joutui levyttämään vähemmän jazzillista materiaalia mm. Matti Jurvan levyillä, joten "Elainen" kaltaiset Ramblers-tallenteet jäivät vielä 1930-luvulla melko vähiin.
Vuoden 1933 lopulla Tuomikoski siirtyi Dallapén riveihin, antaen oman voimakkaan panoksensa orkesterin musiikillisen suunnan muovautumiseen. Tuomikoski antoi myös opetusta suomalaisille orkestereille ja muusikoille, ja julkaisi vuonna 1934 saksofonin soitto-oppaankin, joka oli vuosikymmenien ajan ainoa suomenkielinen alan oppikirja. Henkilönä Tommy Tuomikoski oli hurmuri ja loistava seuramies, jonka synkkänä puolena oli kuitenkin mieltymys alkoholiin. Tuomikoski saattoi yllättää muut orkesterin jäsenet tulemalla lavalle miltei kantokunnossa hoitaen silti oman soitto-osuutensa moitteettomasti. Orkesterin järjestysmiehet tai muusikot joutuivat liikkumaan Tommyn lapsenvahteina, jotta tämä ei olisi kesken kiertueiden karannut viinan, naisten tai näiden molempien perään. Lopulta orkesterin johtajan Martti Jäppilän mitta täyttyi ja Tuomikoski sai lähteä. 
Tuomikoski palasi vuonna 1936 takaisin syntymäkaupunkiinsa Yhdysvaltoihin. Rytmi-lehti kommentoi asiaa lyhyesti: "Yllätysmiehenä kuten aina hän otti ja lähti puhumatta mitään. Tuomikosken lähettämistä kirjeistä saa kuitenkin sen käsityksen, että hänellä olisi jälleen aikomus palata Suomeen. Kuten tiedämme, ei Tommysta ja hänen suunnitelmistaan voi koskaan olla varma." Hän kuoli Yhdysvalloissa seuraavana vuonna sairastuttuaan äkillisesti.
Yksin kotona 2 – Eksynyt New Yorkissa

Yksin kotona 2 – Eksynyt New Yorkissa () on Chris Columbuksen ohjaama ja John Hughesin käsikirjoittama Yksin kotona -sarjan toinen osa. Elokuvassa on paljon samanlaisia kohtauksia kuin ensimmäisessa osassa, kuten vanhan gangsterielokuvan äänen käyttö aikuisten pelotteluun.
Tarina.
McCallisterin suku on jälleen lähdössä jouluksi matkoille, tällä kertaa Floridaan. Buzz pilaa Kevinin soolon koulun joulujuhlassa, ja Kevin läimäyttää häntä samalla kaataen koko muun kuoron. Kun välikohtausta selvitellään kotona, Kevin saa jälleen aikaan riidan perheensä kanssa ja toivoo, että loma menisi pahemman kerran pilalle. Herra ja rouva McCallister heräävät aamulla, ja tajuavat nukkuneensa pommiin. Lentokentän ihmisvilinässä Kevin eksyy perheestään ja päätyy New Yorkiin matkalla olevaan koneeseen. Perillä Kevin huomaa erehdyksensä. Hänellä on mukanaan isänsä luottokortti, jolla hän majoittautuu Plaza Hoteliin. Kevinin isä huomaa korttinsa kadonneen ja ilmoittaa sen varastetuksi. Hotellin henkilökunta saa tämän selville ja näin Kevin syyllistyy varkauteen käytettyään korttia.
Roistot Harry ja Marv ovat sattumalta myös saapuneet kaupunkiin ja yrittävät päästä Kevinistä eroon. Harry ja Marv aikovat murtautua lelukauppaan, mutta kun Kevin kuulee tämän, hän päättää pysäyttää roistot. Samalla Kevin tutustuu salaperäiseen naiseen, jolla on ystävinä kymmenittäin kyyhkysiä.
Eräässä elokuvan tunnetussa kohtauksessa Kevin kysyy neuvoa hotellissa Donald Trumpilta.
Tuotto.
Elokuvan tuotto oli ensi-iltaviikonloppuna 31,1 miljoonaa dollaria. Sitä esitettiin 2 222 eri teatterissa ja se tuotti keskimäärin 14 008 dollaria teatteria kohti. Vaikka alku vaikutti paremmalta kuin "Yksin kotona" -elokuvassa, lopullinen tuotto jäi pienemmäksi. Elokuva tuotti maailmanlaajuisesti 358 991 681 dollaria.
Video- ja DVD-julkaisu.
Elokuvan VHS-versio julkaistiin 28. heinäkuuta 1993.
DVD-versio julkaistiin 5. lokakuuta 1999 ja Blu-ray 6. lokakuuta 2009. Kummatkin niistä julkaistiin ilman lisäominaisuuksia.
Oeiras

Oeiras on kunta ja sen keskustaajama Portugalissa. Se on käytännössä kasvanut yhteen Lissabonin kanssa. Vuonna 2011 Oeiraksessa oli 172 120 asukasta. Oeiraksen tunnetuimpia kohteita ovat Taguspark-niminen tiede- ja teknologiapuisto, Naton tukikohta sekä jalkapallostadion Estádio Nacional.
Kodak

Eastman Kodak Company on monikansallinen yritys, joka tuottaa valokuvausmateriaalia ja -tarvikkeita, sekä lääkkeitä. Sen pääkonttori on Rochesterissa, New Yorkin osavaltiossa Yhdysvalloissa. Yhtiön perusti George Eastman vuonna 1888.
Historia.
Kodak aloitti valmistamalla amatöörien käyttöön helppokäyttöisiä kameroita, filmiä, valokuvapaperia ja valokuvien valmistukseen tarvittavia kemikaaleja. Alkujaan Kodak tunnettiinkin kemikaalialan yrityksenä. Kodak on luonut monia valokuvausalaa mullistavia tuotteita historiassaan. Ensimmäinen oli vuonna 1888 "Kodak No.1 -"kamera, jossa käytettiin lasilevyjen sijasta rullafilmiä. Tämä avasi tietä kinematografin ja elokuvan kehitykseen. Toinen markkinoita mullistava tuote oli ensimmäinen laatikkokamera Kodak Brownie, joka teki valokuvauksesta lastenkin harrastuksen vuonna 1900. 
Digitaaliajan tullessa Eastman Kodak laajeni tekemällä joukon yritysostoja. Vuonna 2005 se oli Yhdysvaltojen suurin digitaalikameroiden valmistaja.
Tammikuussa 2012 Kodak hakeutui velkasaneeraukseen. Helmikuussa Kodak ilmoitti, että sen kameratuotanto lopetetaan kesäkuun loppuun mennessä. Samalla Kodak etsi jatkajaa kamerabrändilleen, ja tarkoituksena oli keskittyä seuraavaksi tekemään ainoastaan kuvien tulostamiseen tarvittavaa teknologiaa.
Vuonna 2020 Kodak sai Yhdysvaltain hallinnolta 765 miljoonan dollarin lainan, jolla se alkaa lääkeaineiden valmistajaksi. Laina myönnettiin siksi, että Yhdysvallat haluaa kasvattaa riippumattomuuttaan ulkomailta tuotavista lääkkeistä, muun muassa COVID19-lääkkeistä.
Kodachrome.
Vuonna 1935 esitelty "Kodachrome" oli ensimmäinen suurelle yleisölle markkinoitu väridiafilmi. Sen kehitysprosessi (C-14) poikkesi muista värifilmeistä, vaati kalliita laitteita ja kuormitti ympäristöä. Prosessin monimutkaisuuden vuoksi Kodachromen menekki romahti 1980-luvun lopulla. Digitaalikuvauksen kasvaneen suosion vuoksi Kodak lopetti Kodachromen valmistuksen kesäkuussa 2009.
Valokuvaaja Steve McCurry sai käyttöönsä viimeisen Kodakin valmistaman Kodachrome 64 -filmirullan. Hän teki kesällä 2010 kuusiviikkoisen matkan, jolla hän otti kuvia, joissa tiivistyy hänen uransa. Rullan 36 kuvasta pari valottui. National Geographic -televisiokanava on tehnyt matkasta vuonna 2011 esitetyn dokumentin. Filmin mukaan on nimetty myös vuoden 2017 road movie "Kodachrome" ja Paul Simonin kappale ”Kodachrome” vuodelta 1973.
Maailmanpyörä

Maailmanpyörä on huvipuistojen näköalalaite. Se on yleisnimitys laitteesta, johon kuuluu isokokoinen, jalustalla seisova pyörä, jonka halkaisija voi olla kymmeniä metrejä. Pyörän etuosassa on penkkejä matkustajia varten. Maailmanpyörän pyöriessä hitaasti akselinsa ympäri matkustajat liikkuvat ylös ja alas.
Nimitys ”maailmanpyörä” on suomalaista alkuperää. Esimerkiksi Yhdysvalloissa laitteita kutsutaan nimeltä "ferris wheel" eli ferris-pyörä. Britanniassa käytetään nimitystä Big Wheel. Ferris wheel -nimen laite on saanut yhdysvaltalaisen insinööri George Washington Gale Ferris Jr:n mukaan, joka suunnitteli 80-metrisen laitteen vuonna 1893 pidettyyn Chicagon maailmannäyttelyyn.
Suurimmat maailmanpyörät.
Maailman suurin maailmanpyötä on Dubaissa lokakuussa 2021 yleisölle avattu 250 metriä korkea Ain Dubai ("Dubain silmä"). Alun perin Ain Dubain piti avautua vuoden 2020 Dubai Expoon mennessä, mutta koronaviruspandemia viivästytti avaamista.
Aiemmin suurin maailmanpyorä oli Las Vegasin High Roller, joka avattiin 31. maaliskuuta 2014. Sen halkaisija on 158,5 metriä ja koko korkeus rakenteineen 167,6 metriä. Sitä ennen ennätystä piti hallussaan kuuden vuoden ajan Singapore Flyer, jonka vastaavat mitat ovat 150 ja 165 metriä ja joka avattiin vuonna 2008.
New Yorkin Staten Islandille oli 2010-luvun loppupuolella rakenteilla 192-metrinen maailmanpyörä, josta piti valmistuttuaan tulla maailman suurin. Laitteen valmistuminen kohtasi viivästyksiä ja sen oli tarkoitus olla toimintakunnossa huhtikuussa 2018. Sittemmin projektista on luovuttu kokonaan.
Suomen maailmanpyörät.
Helsingin Katajanokalla sijaitseva SkyWheel Helsinki on Suomen suurin maailmanpyörä, korkeudeltaan noin 40-metrinen. Siihen avattiin ensimmäisenä maailmanpyöränä maailmassa juhannuksen 2016 jälkeen sauna. Suurimpia pyöriä olivat aiemmin Linnanmäen Helsinki-pyörä (1964–1997), Suomen Tivolin ”Giant Wheel” (1998–2005) ja Linnanmäen Rinkeli ( vuosina 2006–2014).
Loituma

Loituma on suomalainen kansanmusiikkiyhtye, joka käyttää musiikkinsa pohjana suomalaista laulu- ja kanteleperinnettä. Loituma oli Kaustisen kansanmusiikkijuhlien Vuoden yhtye 1997.
Historia.
Loituma perustettiin vuonna 1989 nimellä Jäykkä Leipä, kun yhtyeen jäsenet aloittivat opintonsa Sibelius-Akatemian kansanmusiikin osastossa. Alun perin seitsenjäseniseen yhtyeeseen kuuluivat myös laulaja Sanna Kurki-Suonio ja laulaja, viulisti Tellu Turkka, jotka myöhemmin liittyivät ruotsalaiseen Hedningarna-yhtyeeseen. Jäykkä Leipä -yhtyeeseen kuului myös lyömäsoittaja ja puhallinsoittaja Nikko Prauda. Loituman laulaja Anita Lehtola-Tollin on myös ollut Hedningarna-yhtyeen jäsen. Yhtye muutti nimensä Loitumaksi itäsuomalaisen Loituma-järven mukaan, jotta nimi vastaisi paremmin musiikkityyliä.
Loituman musiikilliset lähteet ovat suomalaisen kansanmusiikin kerrostumat muiden musiikintyylien vaikutteiden värittäessä yhtyeen jäsenien sävellyksiä ja sovituksia. Tärkeimmät vaikutteet ovat kantele- sekä lauluperinne. Sanoituksien lähteinä ovat muun muassa Kalevala ja Kanteletar.
Muuta.
Loituman ensimmäisen levyn kappaleen "Ievan polkan" osa kuuluu taustalla lyhyessä flash-animaatiossa (yleensä nimellä Loituma Girl tai Leekspin), joka sai huomiota Internetissä 2006. Internethuomion myötä Loitumaa pyydettiin esiintymään stand up -koomikko Pablo Franciscon Ruotsin kiertueelle syyskuussa 2006. Yhtye esitti show’n aluksi Ievan polkan Malmössä, Tukholmassa ja Göteborgissa.
Veijo Wirén

Veijo Wirén (s. 7. tammikuuta 1952 Pori) on suomalainen tietokirjailija.
Hän valmistui ylioppilaaksi Porin Lyseosta vuonna 1972 ja suoritti humanististen tieteiden kandidaatin tutkinnon Jyväskylän yliopistossa vuonna 1979, pääaineenaan englantilainen filologia. Lisäksi hän suoritti Tampereen yliopiston täydennyskoulutuskeskuksessa tiedotusalan informaatiopalvelukurssin, Turun yliopistossa englannin kielen kaupallisen kurssin ja Raision kauppaopistossa kirjastosihteerin koulutusohjelman.
Toimittuaan aiemmin kirjasto- ja arkistoalalla hän perusti vuonna 2000 Veijon Kirjat -toiminimen jonka päätoimialana oli tietokirjojen tuottaminen
ja niiden julkaisuoikeuksien myynti eri kustantajille. Lopetettuaan Veijon Kirjat vuonna 2019 hän on jatkanut kirjallista toimintaansa freelancerina.
Richard Kingson

Richard Kingson (s. 13. kesäkuuta 1978 Accra, Ghana) on ghanalainen jalkapallomaalivahti. Pelattuaan pitkään Turkissa, Kingson on omaksunut Islamin uskon joten hänet tunnetaan myös nimellä Faruk Gürsoy Tällä hetkellä Kingson pelaa Turkin liigan Balıkesirsporin joukkueessa.
Seurajoukkue-ura.
Kingson aloitti ammattilaisuransa ghanalaisessa Great Olympicsin joukkueessa vuonna 1996. Vuonna 1998 Kingson siirtyi Turkkiin, jossa pelasi eri seuroissa aina vuoteen 2007 asti, jolloin hän siirtyi ruotsalaiseen Hammarbyhyn. Hammarbystä Kingson siirtyi Englannin Valioliigaan Wigan Athleticsin joukkueeseen. Kingson jumittui joukkueessa kolmosvahdiksi, ja sai pelata vain satunnaisia Cup-otteluja. Kolmen vuoden aikana Kingson pelasi Wiganissa vain neljä ottelua. Wigan purki Kingsonin sopimuksen 2010, ja hän oli pitkään ilman seuraa, ennen kuin Valioliigaan noussut Blackpool FC tarjosi Kingsonille sopimusta. Kingson syrjäytti skotlantilaisen Matthew Gilksin ykkösvahdin paikalta, ja pelasi 20 Valioliiga-ottelua, putoamista vastaan taistelleessa Blackpoolissa. Lopulta Blackpool putosi Valioliigasta kauden päätteeksi, ja Kingson lähti seurasta. Kingson oli pitkään ilman seuraa ja palasi vuonna 2012 harjoittelemaan vanhan seuransa Wigan Athleticin joukkueen kanssa. Heinäkuussa 2013 hän teki sopimuksen Kyprokselle Doxa Katokopias joukkueen kanssa. Sopimus päättyi tammikuussa 2014 ja Kingson siirtyi turkkilaiseen Balıkesirsporin joukkueeseen. Tämä sopimus umpeutuu 2014 kesäkuussa.
Maajoukkueura.
Kingson pelasi ensimmäisen maaottelunsa Brasiliaa vastaan 27. maaliskuuta 1996.
Kingson valittiin Ghanan joukkueeseen Saksan MM-kisoihin 2006. Ennen MM-kisoja Kingston oli esiintynyt 33 ottelussa Ghanan paidassa. Ghana hävisi alkulohkon ensimmäisen ottelunsa Italialle 2-0, Kingsonin monesta loistotorjunnasta huolimatta. Sen jälkeen Ghana voitti Tšekin 2-0 ja Yhdysvallat 2-1, ja eteni neljännesvälieriin lohkokakkosena. Neljännesvälierissä vastaan asettui Brasilia, joka murskasi Ghanan 3-0.
Kingson valittiin Ghanan ykkösvahdiksi myös MM-kisoihin 2010, Etelä-Afrikassa. Ghana eteni alkulohkostaan jatkoon neljällä pisteellä (voitto Serbiasta, tasapeli Australiaa vastaan ja tappio Saksalle). Neljännesvälierissä vastassa oli Yhdysvallat. Ghana voitti kamppailun 2-1 jatkoajalla, ja eteni puolivälieriin. Siellä vastassa oli Uruguay. Pitkä ja tasainen kamppailu ratkaistiin lopulta rangaistuspotkuilla, joissa Uruguay voitti 4-2.
Kingson on voittanut urallaan Afrikan mestaruus-hopeaa 2008 ja 2010.
Kingson on tehnyt urallaan yhden maalin Ghanan maajoukkueessa, elokuussa 2008 ystävyysottelussa Tansaniaa vastaan.
CCleaner

CCleaner (ent. Crap Cleaner) on englantilaisen Piriform Softwaren OS X- ja Windows-käyttöjärjestelmille kehittämä ilmainen väliaikaistiedostojen poistotyökalu ja rekisterin puhdistusohjelma. Ohjelma ei poista mitään tärkeitä tietoja kiintolevyltä, kuten dokumentteja. CCleaner on saatavilla 47 eri kielellä, mukaan lukien suomi.
Piriform Software.
CCleanerin on kehittänyt brittiläinen Piriform Software.
Avast Software osti Piriformin kesällä 2017.
Avast Software yhdistyi syyskuussa 2022 NortonLifeLockin kanssa (entinen Symantec). Uuden yhtiön nimeksi tuli Gen Digital.
Toinen tunnettu Piriformin ohjelma on PC-koneen teknisiä tietoja listaava ohjelma Speccy.
Ominaisuudet.
CCleanerin asetuksissa on määriteltävissä, mitä tietoja ohjelma saa poistaa.
Tiedostojen puhdistus.
CCleaner poistaa tarpeettomat tiedostot. Ohjelmalla voidaan ennen poistoa ajaa analysointi, joka näyttää luettelon poistettavista tiedostoista.
*kuvankäsittely (Illustrator, Photoshop, Paint.NET, Paint Shop Pro). 
*mediasoitin (Media Player, QuickTime, VLC, Winamp). 
*pakkaus (7-Zip, WinAce, WinRAR, WinZip). 
*PDF (Acrobat, Reader, Foxit Reader). 
*pikaviestin (Messenger, Talk).
*tietoturva (Ad-Aware, Avast, Avira, Defender, Spybot, ZoneAlarm).
*vertaisverkko (eMule, Kazaa, Vuze).
*muut Google Earth, Flash, Java, Office, Nero.
CCleanerissa perusasetuksena tiedostojen poistotapana on pelkkä tiedostojen poistaminen, mutta esimerkiksi luottamukselliselle tiedolle ohjelman asetuksissa voidaan määritellä myös tiedostojen päällekirjoitus ja niiden lukumäärä aina 35-kertaiseen Gutmann-menetelmään saakka.
Rekisterin puhdistus.
CCleaner tarkistaa lisäksi rekisterin viitevirheet ja korjaa tarvittaessa. Ohjelma näyttää ajon jälkeen luettelon poistettavista rekisteriviitteistä eikä poista mitään ilman käyttäjän lopullista suostumusta. Rekisterinsiivouksen voi varmuuskopioida ja tarvittaessa palauttaa.
Stephen Appiah

Stephen Appiah (s. 24. joulukuuta 1980 Ghana) on ghanalainen jalkapalloilija. Hän pelasi viimeksi keskikenttäpelaajana kaudella 2007–2008 turkkilaisessa Fenerbahçessa Turkin pääsarjaa. Nykyään hän on vapaa pelaaja sen jälkeen, kun hänen sopimuksensa loppui elokuussa 2008 Fenerbahçen kanssa.
Appiah on aikaisemmin urallaan edustanut myös italialaista Juventusta
Tammikuussa 2009 hän liittyi harjoittelemaan Tottenham Hotspurin kanssa aikeissaan saada pelaajasopimus Tottenhamiin. Skysports.com -sivuston mukaan ainakin Schalke, Juventus ja Portsmouth FC olivat kiinnostuneita Appiahista tammikuussa 2009.
Maajoukkueura.
Appiah toimi Ghanan maajoukkueen kapteenina Saksan MM-kilpailuissa 2006. Ennen MM-kisoja Appiah on esiintynyt 42 ottelussa Ghanan paidassa ja tehnyt niissä yksitoista maalia.
Soundtrack to Your Escape

Soundtrack to Your Escape on In Flamesin seitsemäs studioalbumi, joka julkaistiin 29. maaliskuuta 2004.
Albumi nousi Suomen virallisen listan sijalle 13.
Barbituraatit

Barbituraatit ovat barbituurihaposta johdettuja lääkeaineita, depressantteja, joita on käytetty sekä rauhoittavina (sedatiivi) että unilääkkeinä (hypnootti) annostusta ja tyyppiä vaihtelemalla.
Käyttö.
Barbituraattien käyttö on vähentynyt lähes olemattomiin niiden yliannostukseen liittyvän kuolemanriskin vuoksi. Barbituraatteja saa Suomessa nykyään vain Fimean erikoisresepteillä esimerkiksi erittäin vaikean unettomuuden hoitoon. Toinen harvoista jäljellä olevista käyttötarkoituksista on eläinlääketieteessä, jossa on käytössä vielä valmiste Barbivet Vet, jonka vaikuttavana aineena on fenobarbitaali. Kolmas harvoista käyttökohteista on lääketehtaiden lopettama tuote Bellergal, jonka valmistusta on jatkanut Yliopiston Apteekki, tuotenimellä Ergotamin Tart. Kyseinen lääke on suunnattu migreenin sekä vaihdevuosioireiden hoitoon.
Barbituraatteja käytetään myös anestesialääkkeinä ja jonkin verran yhä myös rauhoittavana reseptilääkkeenä sekä kouristuksenestolääkityksenä pitkittyneessä epilepsiakohtauksessa.
Sveitsissä barbituraatteja käytetään avustetussa itsemurhassa.
Sivuvaikutukset ja riippuvuuspotentiaali.
Barbituraattien sivuvaikutuksina saattaa esiintyä päänsärkyä, huimausta tai päiväaikaista väsymystä, sekä haittavaikutuksena seksuaalisuuteen kohdistuvia vaikutuksia, yleensä haluttomuutta, orgasmiongelmia, ja impotenssia.
Pitkään jatkuneen käytön seurauksena barbituraateista saattaa tulla psyykkisesti ja fyysisesti riippuvaiseksi, ja lisäksi ne menettävät muiden sedatiivien ja hypnoottien tavoin tehoaan jatkuvassa käytössä. 
Bentsodiatsepiinit ovat korvanneet barbituraatit lähes täysin rauhoittavina ja unilääkkeinä pienemmän vaarallisuutensa takia. Barbituraattien vaikuttavan annoksen ja tappavan yliannoksen ero on pieni, ja lisäksi ne kertyvät kehoon. Barbituraatteja käytettiin myös usein väärin aivan kuten bentsodiatsepiineja nykyään.
Barbituraattien vaarallisuus ja suuri riippuvuusriski kävi ilmi vasta 1950-luvulla.
Barbituraattien väärinkäyttö on suuren yliannostusriskin johdosta hyvin vaarallista. Yliannostus saattaa aiheuttaa mm. koordinaatio-ongelmia, ajatus- ja puhehäiriöitä, hengityksen muutoksia, tajuttomuuden, kooman ja kuoleman. Varsin suuri osa barbituraatteihin liittyvistä kuolemantapauksista on aiheutunut barbituraattien ja muiden lääkkeiden yhteiskäytöstä.
Vaikutusmekanismi.
Barbituraatit sitoutuvat GABAA-reseptorin beta aliyksikköön, jonka sitoutumiskohta on eri kuin endogeenisellä gamma-aminovoihapolla ja bentsodiatsepiineillä. Barbituraatit pidentävät kloridi-ionikanavan aukioloaikaa. GABA-ergisen efektin lisäksi barbituraatit salpaavat AMPA-reseptoria, glutamaattireseptorin alatyyppiä.
ATC-luokituksessa mainitut barbituraatit.
Barbituraatit kuuluvat anatomis-terapeuttis-kemiallisessa lääkeluokituksessä eli ATC-luokituksessa luokkaan N05CA.
Jan Švankmajer

Jan Švankmajer (s. 4. syyskuuta 1934 Praha) on tšekkiläinen animaattori ja taiteilija. Hänet tunnetaan parhaiten surrealistisista lyhytelokuvistaan, jotka ovat vaikuttaneet useisiin muihin elokuvantekijöihin, muun muassa Quayn veljeksiin.
Švankmajer käyttää elokuvissaan paljon stop motion -animaatiota sekä nopeutusta. Usein erilaiset esineet heräävät hänen elokuvissaan eloon, ja hän yhdistelee animaatiota ja näyteltyjä jaksoja.
Dean Smith

Dean Smith (15. tammikuuta 1932 Breckenridge, Texas – 24. kesäkuuta 2023) oli yhdysvaltalainen yleisurheilija, joka voitti 4 × 100 metrin viestijuoksun Helsingin olympialaisissa. Samoissa olympialaisissa hän oli neljäs 100 metrin juoksussa. Hän kokeili amerikkalaisen jalkapallon pelaamista ammattilaistasolla joukkueissa Los Angeles Rams ja Pittsburgh Steelers. Urheilu-uransa jälkeen Smith esiintyi useissa tv-sarjoissa ja lännenelokuvissa, pääosin sijaisnäyttelijänä. Näitä elokuvia olivat muun muassa "Alamo", "The Comanceros", "Näin valloitettiin Villi Länsi", "McClintock", "Rio Conchos", "Big Jake" ja "El Dorado". Hän esiintyi myös useissa televisio-ohjelmissa, joita olivat muun muassa "Tales of Wells Fargo", "Maverick", "Gunsmoke", "Lawman", "Have Gun Will Travel" ja "Walker, Texasista".
Smith sai uransa aikana epävirallisen nimityksen stunttimiesten Hall of Fameen. Hän teki töitä myös rodeossa ja saavutti siinä useita palkintoja.
Alix (sarjakuva)

Alix on ranskalaisen sarjakuvapiirtäjä Jacques Martinin luoma antiikin Roomaan sijoittuva historiallinen seikkailusarjakuva, jonka päähenkilö on nuorukainen nimeltä "Alix Gracchus". Syntyjään gallialainen Alix seikkaili ensimmäisen kerran vuonna 1948 belgialaisessa "Tintin"-sarjakuvalehdessä. Piirrostyyliltään Alix edustaa selkeää viivaa eli ligne clairea. 
Sarjakuvan henkilöhahmot ja tapahtumaympäristöt.
Alix on poikakirjamaista seikkailusarjakuvaa antiikin ajan maailmassa. Tapahtumaympäristöjä ovat Italia, Kreikka, Gallia, Mesopotamia, Afrikka ja Lähi-itä. Monissa seikkailuissaan Alix toimii Julius Caesarin salaisena asiamiehenä. Alix on erinomainen taistelija ja akrobaatti ja samalla myös hyvin neuvokas. Luonteeltaan hän on tinkimättömän jalo. Hyvin usein hän joutuu pelastamaan pulasta toverinsa, egyptiläisen Enak-pojan. Useissa albumeissa Alixin päävihollinen on viekas ja vallanhimoinen konna Arbaces.
Sarjakuvien vauhdikasta juonta hidastavat puhekuplissa ja selityslaatikoissa olevat pitkät tekstit. Henkilöhahmot ovat psykologisesti yksiulotteisia. Historialliset ympäristöt ovat hyvin kuvattuja, vaikkakin yksityskohdissa on joskus pieniä virheitä. Varhaisimmissa Alix-sarjakuvissa antiikin kuvausta on siistitty ja pehmennetty nuorille lukijoille suunnattuihin sarjakuvalehtiin sopivaksi. Myöhemmissä tarinoissa 1960-luvun lopulta ja varsinkin 1970-luvulta alkaen on kuvattu alastomuutta ja antiikin maailman järkyttäviä piirteitä.
Sarjakuvan jatkuminen.
Viimeinen Martinin piirtämä Alix-albumi ilmestyi vuonna 1988. Alix-albumeja alkoi taas ilmestyä 1990-luvun lopulla, mutta heikentyneen näkökykynsä vuoksi Jacques Martin oli tuolloin luovuttanut sarjan piirtämisen Rafael Moralesille. Martin kuitenkin käsikirjoitti kaikki Alix-albumit aina vuoteen 2005 asti. Tämän jälkeen sekä sarjan piirtäjä että käsikirjoittaja ovat vaihtuneet useita kertoja, joskin Martin osallistui tarinoiden ideointiin aina vuonna 2010 tapahtuneeseen kuolemaansa asti.
Alix Suomessa.
WSOY julkaisi vuosina 1974–1975 kahdeksan Alix-albumia. Albumit suomensi Outi Walli. Takakannessa sarjan nimi on "Alix peloton" ja selässä "Alix seikkailee". Sarjasta ei aikoinaan tullut toivottua kaupallista menestystä, mutta nykyisin WSOY:n julkaisemat Alix-albumit ovat suosittuja keräilykohteita.
Vuodesta 2008 vuoteen 2017 Apollo Kustannus julkaisi uusia "Alix peloton" -suomennoksia sarjan aiemmin kääntämättömistä osista. Uudet albumit on suomentanut Kirsi Kinnunen.
1. 
2. 
3. 
4. 
5. 
6. 
7. 
8. 
9. 
10. 
11. 
12. 
13. 
14. 
15. 
16. 
17. 
18. 1985 - "Vercingétorix" 
19. 1988 - "Le cheval de Troie"
Albumit.
Muiden tekijöiden Alix-albumit.
2016 - suom. Verikotkat, Alix senator
Callao

Callao () on Perun suurin ja tärkein satamakaupunki. Se on samannimisen alueen pääkaupunki. Callao sijaitsee valtion pääkaupungin Liman länsipuolella ja kuuluu sen metropolialueeseen. Urbaanin alueen asukasluku on noin 995 000 ja Liman metropolialueen noin 9,5 miljoonaa vuoden 2017 väestönlaskennassa.
Callao perustettiin vuonna 1537, ja siitä tuli pian espanjalaisten pääasiallinen kaupallinen satama Tyynenmeren liikenteessä. Espanjan siirtomaakauden huippuaikoina lähes kaikki Perun, Bolivian ja Argentiinan vientituotteet rahdattiin muuleilla Andien yli Callaoon, mistä ne laivattiin Panamaan, kannettiin kannaksen yli ja kuljetettiin Espanjaan Kuuban kautta.
Vuonna 1746 maanjäristyksen nostattama tsunami tuhosi Callaon sataman kokonaan. Vuonna 1866 Espanjan laivasto yritti vallata itsenäistyvän Perun Callaon taistelussa. 28. huhtikuuta 1947 Kon-Tiki-retkikunta lähti purjehdukselleen Callaosta.
Callao on rakennettu pitkänomaisen niemimaan ympärille. Siihen kuuluu myös useita saaria, joista San Lorenzo on sotilastukikohta, El Fronton entinen huipputurvallinen vankila, ja Cavinza- sekä Palomino-saaret liki luonnontilaisia lintujen ja merileijonien turvapaikkoja.
Coheed and Cambria

Coheed and Cambria (usein myös "Coheed" tai "Co&amp;Ca") on vuonna 1995 perustettu progressiivnen/alternative rock-yhtye Nyackista, New Yorkista. Yhtye vaihtoi nimensä Coheed and Cambriaksi vuonna 2001. Sitä ennen yhtye tunnettiin nimellä "Shabűtie" ja jonkin aikaa nimellä "Beautiful Loser".
Yhtyeen albumit ovat teemalevyjä ja kappaleet pohjautuvat kitaristi-laulaja Claudio Sanchezin kirjoittamaan sarjakuvaan. Sanchez toimii yhtyeen pääasiallisena säveltäjänä ja sanoittajana.
Historia.
Shabűtie (1995–2001).
Maaliskuussa vuonna 1995 Claudio Sanchezin ja Travis Steverin yhtye hajosi. He perustivat Nate Kelleyn kanssa yhtyeen nimeltä Beautiful Loser, jossa oli Stever vokaaleissa ja kitarassa, Sanchez kitarassa, Kelley rummuissa ja Jon Carleo bassossa. Saman vuoden kesäkuussa Stever lähti yhtyeestä ja siitä tuli trio nimeltä Shabűtie ja Sanchez otti Steverin paikan laulajana.
Yhtye vietti loppu vuoden kokeillen erilaisia musiikkityylejä, kuten punk rockia, indie rockia, akustista rockia, funkia ja heavy metalia. Kun Carleo lähti yhtyeestä elokuussa 1996, Kelley värväsi Michael Toddin ottamaan hänen paikkansa. Todd, joka oli pääasiallisesti kitaristi, alkoi soittaa bassoa Shabűtiessa. Shabűtiena yhtye oli erittäin tuottelias. He kirjoittivat useita kappaleita ja julkaisivat ensimmäisen studiodemonsa "Plan to Take Over the World". Vuonna 1999 julkaistiin "The Penelope EP", vähän sen jälkeen kun Stever oli palannut yhtyeeseen.
Kelley lähti yhtyeestä loppuvuodesta 1999. Josh Eppard, yhteestä nimeltä 3, valittiin täydentämään häntä yhtyeeseen, joka oli menossa julkaisemaan "Delirium Triggeriä" vuonna 2000.
Coheed and Cambria (2001–).
Nimeksi muutettiin Coheed and Cambria. Nimi tulee Claudio Sanchezin luoman scifi-maailman henkilöiden nimistä. Tarinoiden, joihin yhtyeen sanoituksetkin perustuvat, nimi on "The Amory Wars". Se on Sanchezin mukaan hänen omaelämäkertansa scifi-muodossa.
Yhtye on julkaissut seitsemän studioalbumia, joista kaksi viimeisintä julkaistiin tupla-albumina. Ensimmäinen osa, ', julkaistiin lokakuussa 2012. Toinen, ', julkaistiin helmikuussa 2013.
Hugo (pelihahmo)

Hugo on alun perin televisiopelien hahmoksi Tanskassa vuonna 1990 luotu fiktiivinen peikko, josta on tehty monenlaisia tietokone- ja videopelejä. Alkuperäisissä peleissä Hugon suomenkielisinä ääninä toimivat Harri Hyttinen, Jarkko Tamminen ja Puntti Valtonen. 
Juoni.
Hugo on pieni peikko, joka eli onnellisesti perheensä kanssa, kunnes ilkeä noita Scylla (tunnettu myös nimillä Hexana tai Tarastella) kidnappasi hänen kolme lastaan ja vaimonsa Hugolinan. Scylla toivoo itselleen ikuista kauneutta ja valtavaa voimaa. Eniten hän halveksuu peikkoja, joiden toivoo kuolevan sukupuuttoon. Hugo lähtee pelastamaan Hugoliinaa ja lapsiaan, mutta joutuu seikkailemaan ansoja täynnä olevien maiden läpi, jotta pääsisi Scyllan salaiseen paikkaan Pääkallovuorelle.
Televisio-ohjelmat.
Hugo-televisiopeliohjelmaa on esitetty 40 maassa kuten muun muassa Suomessa, Tanskassa, Saksassa, Isossa-Britanniassa, Irlannissa, Espanjassa, Singaporessa sekä Puolassa Viidakkoseikkailu versiona. Suomessa Hugoa esitettiin vuosina 1993–1995 Taru Valkeapään, myöhemmin Marika Saukkosen juontamana. Ohjelmaan liittyen K-Tel Internation Finland Oy julkaisi Lastenklinikoiden kummeja tukevan hyväntekeväisyys-albumin nimeltä "DJ Hugo" ja Hugosta esitettiin myös hyväntekeväisyys-jaksoja, joissa suomalaiset julkkikset pelasivat lapsiensa kanssa Hugoa studiossa ja lahjoittivat voittopottinsa Lastenklinikoiden kummeille. Eräs toinen Hugo-teemainen ohjelma oli "Hugo Safari", jossa Hugo kertoo lapsilleen villieläimistä ja esittelee niiden elämää.
Pelit.
Hugo-peli oli alun perin toteutettu Amigalle ja siitä on julkaistu monia Amiga-, Windows-, PlayStation- ja Game Boy -pelejä, joissa yleensä Hugo taistelee Skyllan monia erilaisia taikoja vastaan. Pelit on suomennettu ja Amigalle julkaistut Hugo-pelit ovat tanskan- ja suomenkielisiä. 
Hugoa edelsi toinen Amiga-peli nimeltä "Oswald" (julkaistu 1988), jota pelattiin niin ikään Tanskan TV:ssä, mutta jota ei nähty Suomen TV:ssä. Peli oli kuitenkin tuttu joillekin suomalaisille Amiga-käyttäjille. Oswaldissa ohjattiin jääkarhua, joka hyppeli jäälautoilta toiselle. Pelin toinen versio, "Super Oswald" (1989), sisälsi kaksinpelin ja se käännettiin myös Commodore 64:lle.
1990-luvulla julkaistu Hugo-aiheisia lautapelejä.
Nykyisin oikeudet Hugo-peikkoon omistaa tanskalainen yritys 5th Planet Games. Hugo-peikko esiintyy yrityksen mobiilialustoille kehitetyissä peleissä.
Gianluca Zambrotta

Gianluca Zambrotta (s. 19. helmikuuta 1977 Como, Italia) on italialainen jalkapalloilija, joka voitti maailmanmestaruuden vuonna 2006. Hän pelasi puolustajana ja keskikentällä. Hänen viimeiseksi seurakseen jäi Sveitsin toiseksi korkeimmalla sarjatasolla pelaava FC Chiasso.
Ura.
Zambrotta aloitti uransa kotikaupunkinsa Calcio Comossa 17-vuotiaana vuonna 1994. Kausina 1995–1996 ja 1996–1997 hän pelasi Comossa 47 ottelua, joissa teki kuusi maalia. Tämän jälkeen Zambrotta siirtyi Serie A:n Bariin.
Puolessa välissä kautta 1998–1999 Zambrotta myytiin Juventukseen 15,85 miljoonalla eurolla. Vuonna 2005 hän teki vuoteen 2010 kestävän jatkosopimuksen seuran kanssa. Juventuksessa Zambrotta saavutti kaksi Serie A:n mestaruutta (2001–2002 ja 2002–2003) sekä kaksi Italian supercupin voittoa (2002 ja 2003). Vuonna 2006 Juventus pudotettiin Serie B:hen sopupeliskandaalin takia. Zambrotta purki sopimuksensa ja siirtyi FC Barcelonaan. Espanjalaislehdistön mukaan kauppasumma olisi ollut 14 miljoonaa euroa. Katalonialaisseurassa hän pelasi kaksi pokaalitonta kautta, minkä jälkeen hän palasi Italiaan AC Milanin joukkueeseen.
Siirryttyään joulukuussa 2012 vapaaksi agentiksi, Zambrotta palasi harjoittelemaan Calcio Comoon, samalla kun hän odotteli muiden seurojen tarjouksia. 19. heinäkuuta 2013, Zambrotta teki sopimuksen sveitsiläisen FC Chiasson kanssa. Sopimuksessa oli myös optio, että Zambrottasta tulisi seuran pelaajamanageri ensimmäisen kauden jälkeen.
Maajoukkue.
Zambrotta pelasi ensimmäisen ottelunsa Italian maajoukkueessa helmikuussa 1999 (ystävyysottelu Norjaa vastaan), ja näin hänestä tuli silloisen seurajoukkueensa Barin ensimmäinen maajoukkuepelaaja 50 vuoteen.
Zambrotta pelasi EM-kilpailuissa vuonna 2000, jossa Italia oli loppuottelussa Ranskaa vastaan. Zambrotta sai tosin punaisen kortin välierässä Alankomaita vastaan ja oli näin loppuottelun aikana pelikiellossa. Zambrotta oli mukana myös 2000 olympialaisissa, 2002 MM-kilpailuissa, 2004 EM-kilpailuissa, 2006 MM-kilpailuissa ja 2008 EM-kilpailuissa. Vuoden 2006 MM-kilpailuissa Italia voitti mestaruuden.
Zambrottan viimeisiksi arvokisoiksi jäivät Jalkapallon maailmanmestaruuskilpailut 2010. Hän pelasi kaikkiaan 98 maaottelua ja teki niissä kaksi maalia.
André Le Nôtre

André Le Nôtre (12. maaliskuuta 1613 Pariisi – 15. syyskuuta 1700 Pariisi) oli Ranskan kuninkaan Ludvig XIV:n puutarhuri vuosina 1645–1700 ja kuuluisa maisema-arkkitehti. Hänen tehtävänään oli ensisijaisesti laatia Versailles’n palatsin puiston muutossuunnitelmat, mutta myös Vaux-le-Vicomten ja Chantillyn linnojen puutarhat. 
Le Nôtre oli tunnettu hovimies ja onnistui solmimaan erittäin läheisen ystävyyssuhteen Ludvig XIV:n kanssa. Hän oli useiden ranskalaisten puutarhojen suunnittelija ja arkkitehti. Hänen isänsä Jean Le Nôtre oli kuningas Ludvig XIII:n puutarhuri ja isoisänsä Pierre Le Nôtre oli kuningas Henrik II:n puutarhuri.
Elämäkerta.
Tulevaisuus puutarhurina.
André Le Nôtre syntyi puutarhuriperheeseen. Hänen isänsä Jean Le Nôtre ja isoisänsä Pierre Le Nôtre olivat olleet vastuussa Tuileries’n palatsin puutarhasta. Hänen kumminsa oli puutarhojen ylitarkastaja ja Tuileries'n suunnittelija Claude Mollet, joka oli kuuluisa puutarhuri ja myös puutarhurisuvusta. André kasvoi puutarhoihin keskittyneessä ympäristössä ja oppi jo nuorella iällä nopeasti alan tietotaidon sekä laajan puutarhoihin liittyvän tietämyksen.
Ahkera opiskelija.
Le Nôtre oli kiinnostunut myös muista taiteista, jotka tulivat hyvin esille hänen työssään kuninkaan puutarhurina. Hän opiskeli matematiikkaa, kuvataiteita ja arkkitehtuuria. Hän opiskeli kuninkaan taidemaalarin Simon Vouet’n ateljeessa, jossa hän oppi klassismin taidekäsityksen sekä perspektiivin käytön. Hänestä tuli myös koristemaalari Charles Le Brunin ystävä. Arkkitehti François Mansart antoi hänelle opetusta useiden vuosien ajan.
Alku puutarhurina.
André Le Nôtre aloitti uransa maisema-arkkitehtinä Vaux-le-Vicomten linnan puutarhan suunnitteluprojektissa. Hänet oli tehtävään valinnut itse linnan rakennuttaja Nicolas Fouquet. Hän työskenteli yhteistyössä arkkitehti Louis Le Vaun ja koristemaalari Charles Le Brunin kanssa. Tämä työmaa teki hänestä maailmankuulun puutarhurin ja maisema-arkkitehdin.
Nicolas Fouquet'n pidätyksen jälkeen vuonna 1661, André Le Nôtre tuli kuningas Ludvig XIV:n palvelukseen, jossa hänen tehtävänään oli Versailles'n palatsin puutarhan uudistaminen. Hän toteutti lisäksi useita muita samanaikaisia suunnitteluprojekteja ympäri Ranskaa.
Elämän loppu.
Le Nôtre työskenteli useiden Pariisin ympäristössä olevien projektien parissa ja hänellä oli suuri määrä oppilaita. Vuonna 1678 hän vieraili Italiassa ja sai sieltä uusia ajatuksia, jotka hän toteutti välittömästi töissään.
Le Nôtre kuoli 87 vuoden iässä syyskuussa vuonna 1700. Hän jätti jälkeensä lukuisia muotopuutarhoja, joita kutsutaan yleensä ranskalaisiksi puutarhoiksi ja jotka ovat tunnettuja ympäri maailmaa. Ne ovat helposti tunnistettavissa perspektiivistä ja täydellisestä symmetrisestä geometriasta.
David Desrosiers

David Phillippe Desrosiers (s. 29. elokuuta 1980) tunnetaan Montrealista kotoisin olevan rock-yhtyeen Simple Planin entisenä basistina ja taustalaulajana. Hän on kotoisin Sept-Îlesistä Québecistä. Ennen muusikon uraa Desrosiers työskenteli McDonald'sissa. Basson lisäksi Desrosiers osaa soittaa kitaraa ja rumpuja. Hän joutui eräässä yhtyeensä konsertissa toimimaan päälaulajana, koska laulaja Pierre Bouvier oli liian sairas.
20 vuoden yhdessäolon jälkeen Desrosiers erosi Simple Plan -yhtyeestä lopullisesti heinäkuussa 2020 seksuaalirikossyytösten seurauksena. Desrosiers ilmoitti erosta Instagram-tilillään. Ennen lopullista eroaan hän piti taukoa yhtyeestä vuodesta 2017 alkaen masennuksensa takia ja palasi yhtyeen kokoonpanoon 2019.
Konstruktivismi (taide)

Konstruktivismi on Vladimir Tatlinin ja Aleksandr Rodtšenkon Venäjällä noin vuonna 1915 perustama ankara abstraktin taiteen suunta. Konstruktivistit uskoivat, että taiteen pitäisi kuvastaa suoraan modernia teollista maailmaa. Tatliniin vaikuttivat hänen Pablo Picasson ateljeessa Pariisissa vuonna 1913 näkemät kubistiset rakennelmat. Nämä olivat kolmiulotteisia asetelmia, jotka oli tehty romumateriaaleista. Tatlin ryhtyi tekemään niiden mukaan omia töitään teollisista materiaaleista, mutta niistä tuli täysin abstrakteja. Vuoteen 1921 mennessä Tatlinin ajatuksia seuraavat venäläiset taiteilijat kutsuivat itseään konstruktivisteiksi. He julkaisivat "Lef"-nimisessa lehdessään manifestin, jossa todettiin: 
Esineen materiaalinen olomuoto korvataan sen esteettisillä yhdistelmillä. Esinettä pidetään kokonaisuutena, eikä se ole näin mitään erotettavaa tyyliä, vaan yksinkertaisesti teollisen järjestelmän tuote, kuten auto, lentokone ja vastaavat. Konstruktivismi on puhdasta teknistä hallintaa ja materiaalien organisointia.
Historia.
Konstruktivismi tukahdutettiin Venäjällä 1920-luvulla ja sen syrjäytti Neuvostoliitossa sosialistinen realismi 1930-luvulla. Naum Gabo ja hänen veljensä Antoine Pevsner veivät konstruktivismin länteen. Venäjältä konstruktivismin ajatukset levisivät Eurooppaan, kun useat konstruktivistit opettivat tai luennoitsivat Bauhausissa, Saksassa. Siellä omaksuttiin joitakin Neuvostoliitossa käyttöön otettuja konstruktivistien opetusmenetelmiä. Naum Gabo perusti oman konstruktivistisen suuntauksensa Englannissa 1930-luvulla. 
Toisen maailmansodan jälkeen konstruktivismia harjoittivat lukuisat arkkitehdit, muotoilijat ja taiteilijat. Joaquin Torres sekä Garcia ja Manuel Rendón levittivät konstruktivistista liikettä Eurooppaan ja Latinalaiseen Amerikkaan. Liikkeellä oli suuri vaikutus Etelä-Amerikan modernismiin, jossa sitä edustivat muun muassa Oscar Niemeyer, Jesús-Rafael Soto, Carlos Merida, Enrique Tábara, Theo Constanté, Oswaldo Viteri, Anibal Villacis, Estuardo Maldonado ja Carlos Catasse.
Suomessa konstruktivistinen taide tuli suosioon informalismin jälkeen 1960-luvulla, samanaikaisesti minimalismin ja muiden geometristen suuntausten alkaessa vaikuttaa, ja se kukoisti varsinkin 1970-luvulla. 
Graafinen tyyli.
Neville Brodyn 1980-luvun graafinen suunnittelu- ja typografinen tyyli perustui konstruktivistisiin julisteisiin.
Dekonstruktivismi.
Dekonstruktivistista arkkitehtuuria ovat harjoittaneet muun muassa arkkitehdit Zaha Hadid ja Rem Koolhaas. Lähtökohtana on konstruktivismin soveltaminen nykyarkkitehtuuriin.
JFK – avoin tapaus

JFK – avoin tapaus ("JFK") on vuonna 1991 ensi-iltansa saanut yhdysvaltalainen elokuva. Sen on ohjannut Oliver Stone, joka on myös käsikirjoittanut elokuvan yhdessä Zachary Sklarin kanssa ja tuottanut elokuvan yhdessä A. Kitman Hon kanssa. Elokuva on kertomus John F. Kennedyn salamurhaan johtaneista syistä sekä sitä seuranneesta ainoasta oikeudenkäynnistä. Elokuvan pääosassa nähdään Kevin Costner. Elokuva perustuu Jim Garrisonin kirjoittamaan samannimiseen kirjaan sekä Jim Marrsin kirjaan "Crossfire: The Plot that Killed Kennedy".. Itse Jim Garrison esittää elokuvassa Earl Warrenia.
Elokuvan eräässä kohdassa on haastateltu yhä elossa olevia John F. Kennedyn murhan nähneitä todistajia Dallasissa murhapaikalla Dealey Plaza -aukiolla, jossa he selostivat mitä olivat nähneet – ja näin elokuva toi julki että ampujia oli nähty muuallakin kuin Texasin koulukirjavaraston ikkunassa, josta Lee Harvey Oswaldin väitettiin ampuneen.
Elokuva oli vuoden kaupallisia menestyksiä ja sai kahdeksan Oscar-ehdokkuutta.
Vastaanotto.
Elokuva aiheutti ilmestyessään vuonna 1991 keskustelua ja herätti uudelleen henkiin jo vähentyneet salaliittoteoriat. Elokuvaa kritisoineiden mukaan sen tapahtumat eroavat lukuisissa kohdin JFK:n murhan historiallisista faktoista.
"Helsingin Sanomien" Helena Ylänen piti elokuvaa ohjaajansa uran siihenastisena huipentumana: ”Oliver Stone on oikealla alalla. Hänen voimakkaat tunteensa muovaavat kaiken tiedon ja yhtä omaleimaisina ne välittyvät lopullisesta elokuvasta.” Ylänen kehui myös Kevin Costnerin roolityötä ja kirjoitti, että kolmituntisen elokuvan loputtua tuli voimakas tarve tietää asiasta lisää. "Video-oppaassa" vuodelta 1994 elokuvalle annetaan täydet viisi tähteä.
Palkintoja.
Oscarit.
Ehdokkuudet:
Stratellite

Stratellite () on tuotenimi suunnittelun alla olevalle, stratosfäärissä, noin 20 kilometrin korkeudessa toimivalle ilma-alukselle, joka toimii satelliitin tavoin. Stratelliitti tarjoaa mahdollisuuden esimerkiksi langattomaan tiedonsiirtoon 3G/4G-yhteyksille sekä muille langattomille puhelinyhteyksille ja HDTV-lähetyksille.
Taustaa.
Stratellite on Sanswire Network LLC:n tuotemerkki. Se on GlobeTel Communications Corporationin täysin omistava tytäryhtiö. Se järjesti kokouksen tammikuussa 2005 keskustellakseen aluksen kaupallisista, kansainvälisistä ja sotilaallisista mahdollisuuksista. 12. huhtikuuta 2005 ensimmäinen ilma-alus, Sanswire One, esiteltiin yleisölle. Sitä ei ole kuitenkaan vielä laukaistu radalle. 
Sanswire ei ole ensimmäinen yhtiö, joka on suunnitellut vastaavanlaista ilma-alusta. Sellaisia ovat suunnitelleet mm. Advanced Technologies Group (Bedford, Englanti), SkyLINK Inc. (Englanti), ja SkyTower, Inc., joka on AeroVironment Inc.:n tytäryhtiö (Monrovia, Kalifornia, Yhdysvallat).
Peugeot 206 WRC

Peugeot 206 WRC on Peugeot Sportin World Rally Car -sääntöjen mukainen auto. Tavallinen Peugeot 206 oli alle FIA:n määräämän minimipituuden 4000 mm, mutta Peugeot valmisti 2500 kappaletta 'GT'-mallia, jossa isommat etu- ja takapuskurit pidensivät auton pituutta 4005 millimetriin.
206 WRC tuotiin mukaan rallin MM-sarjaan kaudella 1999. Ensiesiintyminen tapahtui Korsikan rallissa. Tallipäällikkönä toimi italialainen Corrado Provera. Peugeot 206 WRC oli jo silloin nopea, mutta vielä varsin epäluotettava. Kaudella 2000 Marcus Grönholmin johdolla talli vei merkkimestaruuden ja Grönholm kuljettajien mestaruuden 206 WRC:llä. Gilles Panizzi puolestaan ajoi monia voittoja asfaltilla kausilla 2000–2003.
Kautta 2001 leimasivat lukuisat tekniset viat, ja talli onnistui lopulta niukasti jättämään Fordin hopealle merkkimestaruussarjassa, mutta kuljettajien mestaruus karkasi Subarun Richard Burnsille.
Kausi 2002 oli mallin loistokkain. Grönholm otti uransa toisen mestaruuden, ja Peugeot vei taas merkkimestaruuden. Grönholm oli ylivoimainen, mutta Petter Solberg ja Carlos Sainz veivät pronssiset mitalit 206 WRC:llä ajaneiden Richard Burnsin ja Harri Rovanperän nenän edestä.
Kausi 2003 sujui hienosti aluksi, mutta sittemmin auton tekniset viat ja kuljettajien virheet veivät merkkimestaruuden ulottumattomiin. Citroën voitti merkkimestaruuden Xsara WRC:llä ja Petter Solberg kuljettajien tittelin. Paras 206-kuljettaja MM-sarjassa oli Burns. Kaudeksi 2004 Peugeot päätti korvata 206:n uudella Peugeot 307 WRC:llä. Se osoittautui kuitenkin pettymykseksi, eikä voittoja tullut kuin kolme kappaletta kausilta 2004 ja 2005. Merkkimestaruus meni molempina kausina Citroënille.
Peugeot 206 WRC ei silti poistunut rallipoluilta, vaan sitä ovat käyttäneet monet yksityistallit. Yksityistiimeissä 206:lla ovat ajaneet muun muassa Didier Auriol, Daniel Carlsson ja Bruno Thiry.
Road Crew (suomalainen yhtye)

Road Crew on suomalainen rock-yhtye, joka oli aktiivisesti toiminnassa vuosina 1992–1999 ja pienen tauon jälkeen vuodesta 2002. Yhtyeen musiikki on suoraviivaista, kolmen instrumentin rockia. Muusikot ovat kotoisin pääkaupunkiseudulta.
Yhtye kiersi 1990-luvun puolivälissä paljon Euroopassa ja soitti New Yorkissa usean keikan. Japanissa yhtye vieraili oman levynsä julkaisun vuoksi.
Road Crew julkaisi vuonna 1997 CD-singlen "Hot Dance Disco Hits -VOL 4-", joka sisälsi uudet sovitukset neljään tunnettuun diskokappaleeseen, mukaan lukien Bee Geesin ”Stayin’ Alive” ja Boney M:n ”Daddy Cool”. CD-single oli mukana kakkoslevynä myös vuoden 1999 "Bulldozer"-julkaisussa.
Yhtye on soittanut viimeisten vuosien aikana vähemmän aktiivisesti.
Mikael Agricola -palkinto

Mikael Agricola -palkinto on suomalainen kirjallisuuspalkinto, joka myönnetään edellisen vuoden merkittävän kaunokirjallisen teoksen erinomaisesta suomennoksesta. Palkinnon myöntää Suomen kääntäjien ja tulkkien liitto.
Palkinto perustettiin 1957, jolloin tuli kuluneeksi 400 vuotta suomen kirjakielen perustan luojan Mikael Agricolan kuolemasta. Palkintosumma on 10 000 euroa, ja siitä osan maksaa Suomen Kirjasäätiö. Lisäksi palkintoon kuuluu kiertopalkintona Ben Renvallin pienoisveistos "Talonpoika" sekä kunniakirja.